не а́ки бо сіѐ въ же́ртву бг҃у приноси́тися и́мать, но то́кмѡ да начина́ющымъ по постѣ̀ мя́со и сы́ръ я́сти, ѿ іере́а предложе́нными мл҃твами въ снѣ́дь бл҃гослове́но бу́детъ: па́сха бо са́мъ хрс̑то́съ є́сть, и а́гнецъ взе́мляй грѣхѝ мі́ра, на ѻлтарѣ̀ въ безкро́вной же́ртвѣ, въ пречс̑тыхъ та́йнахъ чс̑тна́гѡ тѣ́ла, и животворя́щія кро́ве своея̀, ѿ іере́а бг҃у и ѻц҃у̀ приноси́мый, и тому̀ досто́йнѡ причаща́ющіися, и́стинную ядя́тъ па́сху